༈ །ཁྲོ་བོ་སྨེ་བརྩེགས་ཀྱི་སྔགས་དོན་ཅུང་ཟད་བཤད་པ་བཞུགས་སོ། །ཨོཾ་སྭ་སྟི། བླ་མ་ལ་ཕྱག་འཚལ་ལོ། །ཁྲོ་བོ་སྨེ་བརྩེགས་འདི་སྤྱིར་ཁྲོ་བཅུའི་ནང་གི་སྟོབས་པོ་ཆེ་ཡིན། དེའི་གྲིབ་སེལ་གྱི་སྔགས་འདི། རྒྱ་གར་སྐད་ལ་མིང་ཚང་བ་སྔ་ཕྱིར་བསྒྲིགས་པ་ཙམ་དེ་མ་ཡིན་པར། ཡི་གེའི་ཐོག་མ་བསྡུས་པ་དང་། ཐོག་མཐའ་བསྡུས་པ་ཤིན་ཏུ་མང་བས་གོ་དཀའ་བ་ཡིན། དཔེར་ན་བོད་སྐད་ལའང་། བློ་གྲོས་གྲགས་པ་བློ་གྲགས་ཞེས་པ་ལྟ་བུ་མིང་གི་ཐོག་མ་བསྡུས་པ་དང་། ཆོས་ལྡན་རབ་འབྱོར་ལ་ཆོས་འབྱོར་ཞེས་པ་ལྟ་བུ་མིང་གི་ཐོག་མཐའ་བསྡུས་པ་ཡིན་ཏེ། དེ་འདྲ་སྔགས་འདི་ལའང་མང་པོ་ཡོད་པ་ལགས་སོ། །དེ་ཡང་། ཨོཾ་«་་་་་ནམ་མཁའ།» བྷཱུར་«་་་་་ས་འོག» ཀུཾ་«་་་་་ས་སྟེང་རྣམས་ཀྱི་»མ་ཧཱ་«་་་་་ཆེན་པོ།» བྲཱ་ཎ་ཡེ་«་་་་་སྲོག་ལ།» བྷཱུརྩི་«་་་་་ས་འོག་གསོ་བ།» བྷཱུརྐི་«་་་་་ས་འོག་ཆུ།» བི་མཱ་ན་སེ་«་་་་་གཞལ་མེད་ཁང་གི་འགྲོ་བ།» ཨུ་ཙུཥྨ་«་་་་་འཆོལ་བོ།» མ་ཧཱ་ཀྲོ་དྷཱ་«་་་་་ཁྲོ་བོ་ཆེན་པོ།» ཧཱུྃ་ཕཊ། ཅེས་དང་། ཨོཾ་«་་་་་མཁའ།» བྷཱུར་«་་་་་ས་འོག» ཀུཾ་རི་«་་་་་བདེན་པ།» ལི་«་་་་་ས་སྟེང་ལ་རོལ་པ།» ཞུ་«་་་་་ལེགས།» ཐརྴ་«་་་་་མཐོང་།» ཧཱུར་«་་་་་མེའི་འཁོར་ལོ།» ཤཱི་«་་་་་ཞི་བར་བྱེད་པ།» བི་མ་ལེ་«་་་་་དྲི་མ་མེད་པ།» ཨུ་ཙུཥྨ་«་་་་་འཆོལ་བའི་སྨེ་བརྩེགས།» མ་ཧཱ་ཀྲོ་དྷཱ་«་་་་་ཁྲོ་བོ་ཆེན་པོ།» ཧཱུྃ་ཕཊ། ཅེས་པ་གཉིས་རྩ་སྔགས་ཡིན་ནོ། །དེ་ལ་བྷཱུར་ཁུང་ཟེར་བ་མ་དག་བྷཱུར་ཀུར་ཞེས་པའང་གཞན་འགའ་ཞིག་ལ་སྣང་སྟེ་རུང་ཙམ་ཡིན། དེ་ལ་ཨོཾ་ནི་བཀྲ་ཤིས་པའི་དོན་མགོ་འདྲེན་པ་ཡིན། དངོས་སུ་བསྒྱུར་རྒྱུ་མེད་ཀྱང་ནམ་མཁའ་ལ་སྤྱོད་པའི་ས་བོན་ཡིན། བྷཱུར་ཞེས་པ་ས་འོག་ཏུ་སྤྱོད་པ། ཀུ་ནི་ས་སྟེ་ས་སྟེང་ལ་སྤྱོད་པ་ཡིན་པས་འཇིག་རྟེན་གསུམ་མོ། །ཀླད་ཀོར་ནི་ཚིག་ཕྲད་དེ། མཁའ་སྤྱོད་དང་། ས་འོག་དང་། ས་སྟེང་རྣམས་ཀྱི་ཞེས་པའི་དོན་གོ། མ་ཧཱ་ཆེན་པོ། པྲཱ་ཎཱ་ཡེ། སྲོག་ལ་ཞེས་པ་སྟེ། མཁའ་སྤྱོད་ས་འོག་ས་སྟེང་ཐམས་ཅད་ཀྱི་སྲོག་ཆེན་པོར་ཞུགས་པའི་དོན་ཡིན་པས། པྲ་མ་ཎ་ཡེ་ཟེར་བ་མ་དག་གོ །ཡང་བྷཱུར་ཞེས་པ་ས་འོག ཙི་ཞེས་པ་ཡི་གེ་བསྣན་ཏེ། ཅི་ཀཱི་ར་ས་ཞེས་པ་གསོ་བ་སྟེ། ས་འོག་གི་ཀླུ་དང་། ལྷ་མིན་སོགས་ཀྱི་ནད་དང་སྡུག་བསྔལ་གསོ་བའོ། །ཡང་བྷཱུར་ནི་ས་འོག ཀི་ནི་ཡི་གེ་བསྣན་པས་ཀི་ལཱ་ལ་ཏེ་ཆུ། བི་མཱ་ན་སེ་ནི། གཞལ་ཡས་ཁང་གི་ཤིང་རྟར་ཞུགས་པ་སྟེ། ས་འོག་དང་རྒྱ་མཚོ་ལ་གཞལ་ཡས་ཁང་དུ་ཞུགས་ནས། ཁང་བཟང་དེར་འགྲོ་བའི་དོན་ནོ། །ཨུ་ཙུཥྨ་ནི་འཆོལ་བ་སྟེ། གཙང་བཙོག་མེད་པའི་དོན་ཡིན་པས། འཆོལ་བའི་དོན་ལ་བོད་ཀྱི་ལོ་ཙཱ་བ་རྣམས་ཀྱིས་སྨེ་བརྩེགས་སུ་འགྱུར་བའོ། །མ་ཧཱ་ཀྲོ་དྷཱ་ནི་ཁྲོ་བོ་ཆེན་པོའོ། །ཡང་ཨོཾ་དང་བྷཱུར་དང་ཀུཾ་རྣམས་གོང་བཞིན། རི་ཞེས་པ་ལ་ཏ་བསྣན་སྟེ་རི་ཏ་བདེན་པ། ལི་ཞེས་པར་ལ་དང་ཏ་ཡིག་བསྣན་པས་ལ་ལི་ཏ་སྟེ་རོལ་པ། དེས་ན་འཇིག་རྟེན་གསུམ་ལ་བདེན་པར་རོལ་པའོ། །ཤུ་ནི་ཟུར་ཆག་གི་སྐད་དེ། ལེགས་སྦྱར་ལྟར་ན། སུ་ཞེས་པ་ཉེ་བསྒྱུར་ཡིན་པས། འདིར་ལེགས་པར་བསྒྱུར་དགོས་ལ། ཐར་ཤ་མཐོང་བ་སྟེ། ལེགས་པར་མཐོང་བའོ། །ཧཱུྃ་ཞེས་པ་ལ་ཡི་གེ་བསྣན་ཏེ། ཧཱུ་ར་ཞེས་པ་ནི་མེ་ཡིན་ལ། མཐའ་རྟེན་ར་ལ་ཧི་ཏ་ཞེས་པ་བསྣན་ཏེ་ར་ཧི་ཏ་གཡོག་པོ་ཞེས་པ་ཡིན་པས། མེའི་གཡོག་གམ་འཁོར་ཏེ། མེ་ལྷའི་གདོན། རིམས་བདག་ནད་བདག་ཐམས་ཅད་དོ། །ཤཱི་ཞེས་པ་ཤཱི་བངྐ་ར་སྟེ་ཞི་བར་བྱེད་པ་ཞེས་སོ། །བི་མ་ལེ་ཞེས་པ་ནི་དྲི་མ་མེད་པའོ། །ཨུ་ཙུཥྨ་མ་ཧཱ་ཀྲོ་དྷཱ་ནི་གོང་བཞིན་ནོ། །ཧཱུྃ་ཕཊ་ནི་དྲག་པོའི་སྔགས་ཀྱིས་མཐའ་བརྟེན་པའོ། །དེས་ན་ཨོཾ་མཁའ་དང་། ས་འོག་དང་། ས་སྟེང་རྣམས་ཀྱི་སྲོག་ཆེན་པོའོ། །ས་འོག་གསོ་ལ། ས་འོག་གི་ཆུ་ལ་གཞལ་མེད་ཁང་པས་བགྲོད་པའི་འཆོལ་བའི་ཁྲོ་བོ་ཆེན་པོ་ཧཱུྃ་ཕཊ། ནམ་མཁའ་དང་། ས་འོག་དང་། ས་སྟེང་ན་བདེན་པ་ལ་རོལ་པ། ལེགས་པར་མཐོང་བ་མེའི་འཁོར་ཞི་བར་བྱེད་པའི་དྲི་མ་མེད་པ། འཆོལ་བའི་ཁྲོ་བོ་ཆེན་པོ་ཧཱུྃ་ཕཊ། ཅེས་པར་བསྒྱུར་དགོས་པ་ཡིན་ནོ། །སྐད་དོད་རྒྱ་སྐད་གཞན་རྣམས་གྲགས་ཆེ་ལ། བྷཱུར་ཞེས་པ་ས་འོག་གི་སྐད་དོད་ཡིན་ཚུལ་ནི། བྷཱུར་བྷཱུ་བ་སྭ་ཞེས་པ་ས་འོག་ས་སྟེང་ས་བླ་ཞེས་པར་བསྒྱུར་བ་བཞིན་ཡིན་ཅིང་། ཀུ་ཞེས་པ་ས་ལ་འཇུག་པ་ནི། ཀུ་མུད་ཞེས་པ་ས་དགའ་དང་། ཀུ་བ་ལ་ཞེས་པ་ས་སྟོབས་སུ་བསྒྱུར་བ་བཞིན་ནོ། །ཡང་ཨོཾ་དང་ཧཱུྃ་དང་ཕཊ་ལ། རྒྱུད་རྡོ་རྗེ་རྩེ་མོ་སོགས་ལས་བཤད་པ་མང་དུ་མཛད་ཡོད་ཀྱང་ཀུན་གྱི་ཐུན་མོང་དུ་གྲགས་པ་ཡིན་པས་འདིར་མ་བྲིས་སོ། །ཞེས་པའང་འཚོ་བྱེད་དགེ་སློང་ལེགས་པ་དར་རྒྱས་ཀྱིས་བསྐུལ་ནས་ཀུན་དགའ་སྙིང་པོས་སྨྲས་པའོ།། །། ༈ བལ་ཡུལ་མཆོད་རྟེན་རིན་པོ་ཆེ་བྱ་རུང་ཁ་ཤོར་གྱི་ཉེ་འགྲམ་རྒྱལ་ཡོངས་ས་ཆེན་ཞེས་པ་གློག་ཀླད་དཔར་ཁང་ལས། བདེར་གཤེགས་༧སྐྱབས་རྗེ་བཅོ་བརྒྱད་ཁྲི་ཆེན་རྡོ་རྗེ་འཆང་མཆོག་གི་ཐུགས་དགོངས་རྫོགས་ཆེད། སྐྱབས་འོག་པ་ཚར་གྲྭ་གུ་རུས་གློག་ཀླད་ཕྱག་དེབ་ཆེད་འགྲེམ་སྤེལ་ཞུས་པའི་དགེ་འབྲས་སངས་རྒྱས་ཞིང་དུ་བསྔོའོ།། །།